Dokumentarci kao oružje u predizbornoj kampanji (18/10/04) - 2004-10-18
Plan o emitiranju anti-Kerryjevskog filma na lokalnim televizijskim stanicama nailazi na žestoke reakcije
Ovogodišnja američka predsjednička kampanja protiče u optužbama o pristranosti medija. Velikim televizijskim kućama CBS-u i ABC-u predbacuje se da su emitirale izvješća kritična prema predsjedniku Bushu, a televizijskoj mreži Fox da je sklonija predsjedniku. Američka medijska korporacija Sinclair Broadcasting Group naložila je svojim pridruženim stanicama da emitiraju dokumentarni film koji je kritičan prema demokratskom predsjedničkom kandidatu Johnu Kerryu. Emitiranje tog dokumentarnog filma, koji se bavi ulogom Johna Kerrya kao jednog od organizatora prosvjeda protiv Vijetnamskog rata početkom 70-tih, zakazano je za nekoliko dana prije izbora, 2. studenoga. Dužnosnici Demokratske stranke, uključujući 20 senatora, pozvali su savezne organe da provedu istragu Sinclair Broadcasting Groupa, koji u svom vlasništvu ima 62 televizijske postaje kojima je pokrivena oko četvrtina Sjedinjenih Država. Vlasnik tvrtke, David Smith, koji zajedno s drugim direktorima korporacije podržava reizbor predsjednika Busha, nije odgovorio na naš zahtjev za intervju. Joe Sandler, odvjetnik Nacionalnog odbora Demokratske stranke, kaže da izborni zakoni propisuju da političke organizacije moraju platiti za oglašavanje na televiziji. Međutim, autori protu-Kerryevskog dokumentarca dobili su to vrijeme besplatno. Sandler naglašava da je to kao kao da je Bushev stožer dobio neograničen novčani prilog, a to je protuzakonito. "Naređujući televizijskim postajama da emitiraju dokumentarni film o Johnu Kerryu vlasnici su ih zakinuli značajnog prihoda od oglašavanja. Radi se o političkom prilogu uoči izbora kako bi se sredstvima neke korporacije utjecalo na rezultat izbora i to je nezakonito," kaže Sandler. Dvije agencije savezne vlade najmjeravaju provesti istragu o ovom slučaju. Neki analitičari kažu da se ne radi o novom, već o simptomatičnom razvoju događaja u američkoj politici povezanom sa sve većim utjecajem medijskih konglomerata u Sjedinjenim Državama. Rick Rockwell je profesor komunikacija na Sveučilištu American ovdje u Washingtonu. "Mislim da ima nekih šest velikih medijskih konglomerata, ne samo u Sjedinjenim Državama, nego i u svijetu. Najveći vlasnik medija u Sjedinjenim Državama je General Electric, a tu su i Fox, Disney i Viacom. Od europskih lanaca tu je Bertelsmann, a na putu preuzimanja medija, djelomično i u Sjedinjenim Državama, nalazi se i Sony. Sve navedene tvrtke kupuju sve više i više medija, a to znači sve manje i manje neovisnih glasova u sustavu koji predstavljaju, izjavio je Rockwell. Profesor Rockwell dodaje da se u informativnim programima može primjetiti naginjanje ka konzervativizmu. Međutim, Richard Noyers, iz neprofitne organizacije Media Research Center iz Alexandrie u Virginijim kaže da Demokratsku stranku ne brine medijski konglomerat poput Sinclaira, već sadržaj dokumentarca koji taj konglomerat želi prikazati. "Demokrate je uznemirila činjenica da se radi o filmu u kojem se kritizira Johna Kerrya. Ako pogledate tijek kampanje vidjet ćete, na što ljudi u Sinclaru ukazuju, da su mediji pridali jako malo pažnje odnosu bivših zarobljenika u Vijetnamu prema Johnu Kerryu. Oni vjeruju da je ovaj dokumentarni film vrijedan njihove publike i zato će ga prikazati prije izbora. Ljudi ga mogu gledati ili ne gledati," kaže Richard Noyes. Anti-Kerryevski dokumentarac naslovljen “Ukradena čast", s podnaslovom "Rane koje nikada ne zarastaju” obrađuje anti-ratne aktivnosti Johna Kerrya nakon njegove vojne službe u Vijetnamu. U središtu filma je Kerryevo svjedočenje pred senatskim odborom 1971. godine u kojem je današnji demokratski predsjednički kandidat osudio rat i rekao da su on i mnogi drugi američki vojnici u Vijetnamu krivi za ratne zločine.